નવસારી ફુડ એન્ડ ડ્રગ્સ વિભાગ દ્વારા સોમવારે બપોરે નવસારીના ચારપુલ સ્થિત શાંતિનાથ જનરલ સ્ટોર્સમાં ભેળસેળ યુક્ત તેલનું વેચાણ થતુ હોવાની ફરિયાદને આધારે દરોડા પાડ્યા હતા. જેમાં શંકા જતા ફુડ વિભાગની ટીમે તેલના સેમ્પલો લઇ ૬ તેલના ડબ્બા સીલ કર્યા હતા. સાથે જ દુકાનમાં રાખેલા બેસનમાં પણ શંકા જતા ૪૫ કિલો બેસન સીલ કર્યુ હોવાની માહિતી સાંપડી હતી. જ્યારે દુકાનદારની કબીલપોર જીઆઇડીસીમાં તેલની ફેક્ટરી હોવાની જાણ થતા ફુડ વિભાગના અધિકારીઅોએ દુકાનદારને સાથે રાખી ફેક્ટરી પર દરોડા પાડ્યા હતા. જ્યાં અલગ-અલગ કંપનીના ૪૦૦થી વધુ તેલના ડબ્બાઅો અને તેલની મોટી ટાંકીઅો પણ જોવા મળી હતી. જેથી અધિકારીઅોએ તેલના સેમ્પલો લઇ તેને તપાસ અર્થે લેબોરેટરીમાં મોકલવાની તજવીજ હાથ ધરી હતી. તેમજ મોડે-મોડે ઘટના સ્થળે જિલ્લા પુરવઠા વિભાગની ટીમ પણ જોડાઇ હતી. અને તપાસનો ધમધમાટ શરૂ કર્યો હતો.